Πληροφορίες: Δημήτρης Λογαράς

**Αθήνα:** 05.05.2025

**Αρ. Πρωτ.:** 498

ΠΡΟΣ: κα Αικ. Πατσογιάννη, Γενική Γραμματέα Ισότητας και Ανθρωπίνων Δικαιωμάτων και Πρόεδρο Εθνικού Συμβουλίου Κατά του Ρατσισμού και της Μισαλλοδοξίας

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. αιτείται την άμεση σύγκλιση του ΕΣΡΜ προκειμένου να εξεταστεί διεξοδικά η λήψη μέτρων κατά του τράπερ Light για το περιεχόμενο του επινοήματος ‘POLO’**»**

***Αξιότιμη κυρία Πρόεδρε,***

Με την παρούσα επιστολή της η Εθνική Συνομοσπονδία Ατόμων με Αναπηρία (Ε.Σ.Α.μεΑ.) -η οποία αποτελεί την τριτοβάθμια κοινωνική και συνδικαλιστική οργάνωση εκπροσώπησης των ατόμων με αναπηρία, χρόνιες και σπάνιες παθήσεις και των οικογενειών τους στη χώρα, κοινωνικό εταίρο της ελληνικής Πολιτείας σε ζητήματα αναπηρίας και χρόνιας πάθησης και ιδρυτικό μέλος του Ευρωπαϊκού Φόρουμ Ατόμων με Αναπηρία, το οποίο εκπροσωπεί πάνω από 100 εκατομμύρια ευρωπαίους με αναπηρία στον διάλογο με τα θεσμικά όργανα της Ευρωπαϊκής Ένωσης- **αιτείται την άμεση σύγκλιση του Εθνικού Συμβουλίου Κατά του Ρατσισμού και της Μισαλλοδοξίας (ΕΣΡΜ), στο οποίο συμμετέχει ως μέλος, προκειμένου να εξεταστεί διεξοδικά, στο πλαίσιο των αρμοδιοτήτων του και της ισχύουσας νομοθεσίας, η λήψη μέτρων κατά του τράπερ Light για το περιεχόμενο του επινοήματος «POLO», το οποίο περιλαμβάνει μισαναπηρικούς και σεξιστικούς στίχους.**

Πιο συγκεκριμένα, το λόγω επινόημα αναπαράγει και ενισχύει την κουλτούρα μίσους κατά των ατόμων με αναπηρία, αντικειμενοποιεί και προσβάλει τις γυναίκες, παρουσιάζοντας την κακοποίηση και την υποταγή ως φυσιολογικά, ενώ παράλληλα υποβιβάζει ευθέως τον θεσμό της ειδικής εκπαίδευσης μέσω ειρωνικών, χλευαστικών και βαθιά υποτιμητικών αναφορών στους μαθητές των ειδικών σχολείων.

Η Ε.Σ.Α.μεΑ. εξέδωσε, στις 2 Μαΐου 2025, σχετική ανακοίνωση, την οποία κοινοποίησε και στο ΕΣΡΜ, καλώντας το να πάρει δημόσια θέση. Ακολουθεί το πλήρες κείμενο της ανακοίνωσης της Ε.Σ.Α.μεΑ.

*«Σχετικά με το νέο “τραγούδι” του τράπερ Light*

*Εάν ένας καλλιτέχνης με τέτοια επιρροή στους νέους καταφεύγει σε στίχους που αποπνέουν μισαναπηρισμό και σεξισμό, που προτρέπουν σε βία και αναπαράγουν ακραία ρητορική μίσους, επειδή δεν κατανοεί το περιεχόμενό τους - είναι κρίμα. Αν όμως το κάνει συνειδητά, για τα views και το χρήμα, τότε είναι ντροπή για το ανθρώπινο είδος.*

*Η μισαναπηρική ρητορική είναι εδώ και δυστυχώς τείνει να αυξηθεί. Το αναπηρικό κίνημα δεν θα μείνει σιωπηλό. Θα απαντά με σοβαρότητα, υπευθυνότητα και αξιοπρέπεια σε κάθε απόπειρα υποτίμησης των ατόμων και ιδιαίτερα των παιδιών με αναπηρία, με χρόνιες ή/ και σπάνιες παθήσεις, των οικογενειών τους.*

*Ένας καλλιτέχνης που σέβεται το κοινό του, και κυρίως τον εαυτό του, οφείλει να ζητήσει συγγνώμη. Όχι για να σώσει την εικόνα του, αλλά για να κάνει το ελάχιστο ανθρώπινο βήμα μπροστά. Και βέβαια να αποσύρει το “τραγούδι”.*

*Καλούμε το Εθνικό Συμβούλιο κατά του Ρατσισμού και της Μισαλλοδοξίας, που σκοπός του είναι μεταξύ* άλλων οι πολιτικές για την πρόληψη και καταπολέμηση του ρατσισμού και της μισαλλοδοξίας, με σκοπό την προστασία ατόμων και ομάδων που στοχοποιούνται λόγω φυλής, χρώματος, εθνικής ή εθνοτικής καταγωγής, γενεαλογικών καταβολών, κοινωνικής προέλευσης, θρησκευτικών ή άλλων πεποιθήσεων, αναπηρίας, σεξουαλικού προσανατολισμού, ταυτότητας φύλου ή χαρακτηριστικών φύλου*, να πάρει θέση».*

Ο πρόεδρος της Ε.Σ.Α.μεΑ. Ιωάννης Βαρδακαστάνης, σε δηλώσεις του σε πολλά Μέσα Μαζικής Ενημέρωσης, υπογράμμισε ότι δεν είναι δυνατόν να αποκαλούμε «τραγούδι» αυτό το κατασκεύασμα, όταν τον ίδιο όρο χρησιμοποιούμε για τραγούδια όπως το «Της Δικαιοσύνης Ήλιε Νοητέ» του Μίκη Θεοδωράκη σε ποίηση Οδυσσέα Ελύτη. Ο κ. Βαρδακαστάνης ανέφερε για τον αυτοαποκαλούμενο καλλιτέχνη ότι *«Δεν μπορεί να ισχυριστεί ότι δεν καταλάβαινε. Προφανώς καταλάβαινε. Και προφανώς το έκανε σκοπίμως, προκειμένου να προκαλέσει με αυτόν τον οχετό»*. Σε απάντηση της δημόσιας συγγνώμης του Light, καθώς και της προαναγγελίας για αλλαγή των επίμαχων στίχων, ο Πρόεδρος της Ε.Σ.Α.μεΑ. τόνισε πως η θέση της Συνομοσπονδίας παραμένει αμετακίνητη: «*Η συγγνώμη δεν είναι αποδεκτή από εμάς. Το ζήτημα είναι εάν είναι αποδεκτή από το ίδιο το κράτος δικαίου. Πρέπει να υπάρξει άμεση παρέμβαση του Εθνικού Συμβουλίου κατά του Ρατσισμού και της Μισαλλοδοξίας, καθώς και αυτεπάγγελτη εισαγγελική παρέμβαση. Επιπλέον ζητούμε από το υπουργείο Παιδείας να αποστείλει άμεσα σχετική εγκύκλιο προς όλα τα σχολεία. Αυτός ο οχετός δεν μπορεί να συνεχιστεί. Πρέπει να απαγορευτεί.»*. Επιπρόσθετα, ξεκαθάρισε ότι *«[…] δεν είναι λογοκρισία. Είναι παραβίαση θεμελιωδών δικαιωμάτων. Πρόκειται για ευθεία προσβολή της ανθρώπινης αξιοπρέπειας».* Τέλος, κάλεσε τον αυτοαποκαλούμενο καλλιτέχνη να αποσύρει όχι μόνο τον επίμαχο στίχο, αλλά το συνολικό προϊόν.

Δυστυχώς, έως σήμερα δεν έχει υπάρξει καμία αντίδραση από την πλευρά του ΕΣΡΜ, παρά το γεγονός ότι, σύμφωνα με το άρθρο 17 του ν. 4356/2015, στις αρμοδιότητες του περιλαμβάνεται τόσο ο σχεδιασμός πολιτικών πρόληψης και καταπολέμησης του ρατσισμού και της μισαλλοδοξίας όσο και η επίβλεψη της εφαρμογής της σχετικής νομοθεσίας και της συμμόρφωσής της με το διεθνές και ευρωπαϊκό δίκαιο.

Υπενθυμίζουμε ότι:

α) Σύμφωνα με το Σύνταγμα της χώρας *«O σεβασμός και η προστασία της αξίας του ανθρώπου αποτελούν την πρωταρχική υποχρέωση της Πολιτείας»* (άρθρο 2, παρ.1) και

πως τα *«Τα βασανιστήρια, οποιαδήποτε σωματική κάκωση, βλάβη υγείας, ή άσκηση ψυχολογικής βίας, καθώς και κάθε άλλη προσβολή της ανθρώπινης αξιοπρέπειας απαγορεύονται και τιμωρούνται, όπως νόμος ορίζει»* (άρθρο 7, παρ. 2),

β) Η χώρα μας έχει κυρώσει τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες με τον ν.4074/2012, αναλαμβάνοντας την υποχρέωση της εφαρμογής της σε εθνικό επίπεδο. Δύο από τις Γενικές Αρχές της Σύμβασης (άρθρο 3), είναι i) *«η μη διάκριση»* και ii) *«ο σεβασμός της διαφοράς και η αποδοχή των ατόμων με αναπηρίες, ως μέρους της ανθρώπινης ποικιλομορφίας και της ανθρωπότητας»,*

γ) Σύμφωνα με το άρθρο 1 του ν. 4285/2014, με το οποίο τροποποιήθηκε το άρθρο 1 του ν. 927/1979, *«Όποιος με πρόθεση, δημόσια, προφορικά ή δια του τύπου, μέσω του διαδικτύου ή με οποιοδήποτε άλλο μέσο ή τρόπο, υποκινεί, προκαλεί, διεγείρει ή προτρέπει σε πράξεις ή ενέργειες που μπορούν να προκαλέσουν διακρίσεις, μίσος ή βία κατά προσώπου ή ομάδας προσώπων, που προσδιορίζονται με βάση τη φυλή, το χρώμα, τη θρησκεία, τις γενεαλογικές καταβολές, την εθνική ή εθνοτική καταγωγή, το σεξουαλικό προσανατολισμό, την ταυτότητα φύλου ή την αναπηρία, κατά τρόπο που εκθέτει σε κίνδυνο τη δημόσια τάξη ή ενέχει απειλή για τη ζωή, την ελευθερία ή τη σωματική ακεραιότητα των ως άνω προσώπων, τιμωρείται με φυλάκιση τριών (3) μηνών έως τριών (3) ετών και με χρηματική ποινή πέντε έως είκοσι χιλιάδων (5.000 - 20.000) ευρώ»* (παρ.1).

Το εν λόγω κατασκεύασμα υποτιμά και χλευάζει τα άτομα με αναπηρία, παραβιάζοντας κατάφωρα την αρχή της απαγόρευσης των διακρίσεων -θεμελιώδη αρχή του εθνικού, ευρωπαϊκού και διεθνούς δικαίου. Για την Ε.Σ.Α.μεΑ., το εν λόγω στιχουργικό παραλήρημα συνιστά σαφή υποκίνηση διακρίσεων κατά των ατόμων με αναπηρία, καθώς η χρησιμοποιούμενη ρητορική ενδέχεται να επηρεάσει τους ακροατές στους οποίους απευθύνεται, οι οποίοι είναι κυρίως έφηβοι και νέοι σε ηλικία, και συχνά επιρρεπείς στον μιμητισμό. Η εξοικείωση με μισαναπηρικές αντιλήψεις λειτουργεί ως «προθάλαμος» για την κανονικοποίηση εκδηλώσεων διακριτικής μεταχείρισης και μίσους σε βάρος των ατόμων με αναπηρία. Η συνεχιζόμενη ανοχή σε τέτοια φαινόμενα το μόνο που μπορεί να επιφέρει είναι όξυνση των περιστατικών bullying και συνακόλουθα διάρρηξη της κοινωνικής συνοχής.

Η τέχνη αντλεί κύρος όταν υπηρετεί και προάγει τις θεμελιώδεις αξίες του δικαίου και της ανθρώπινης αξιοπρέπειας.

Αναμένοντας τις δικές σας ενέργειες.

**Κυρία Πρόεδρε,**

Ελπίζουμε να ανταποκριθείτε θετικά στο εύλογο αίτημά μας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της Χώρας κου Κ. Μητσοτάκη
* κα Σ. Ζαχαράρη, Υπουργό Παιδείας, Θρησκευμάτων και Αθλητισμού
* κα Δ. Μιχαηλίδου, Υπουργό Κοινωνικής Συνοχής και Οικογένειας
* κ. Κ. Χατζηδάκη, Αντιπρόεδρο της Κυβέρνησης και Υπουργό Επικρατείας
* κ. Χ.-Γ. Σκέρτσο, Υπουργό Επικρατείας και Συντονιστικό Μηχανισμό στην Κυβέρνηση του άρθρου 69 του ν.4488/2017
* κ. Ι. Κατσαρό, Γενικό Γραμματέα Πρωτοβάθμιας, Δευτεροβάθμιας Εκπαίδευσης και Ειδικής Αγωγής
* κα Ε. Ράπτη, Υφυπουργό Κοινωνικής Συνοχής και Οικογένειας
* Μέλη Ελληνικού Κοινοβουλίου
* Μέλη Εθνικού Συμβουλίου Κατά του Ρατσισμού και της Μισαλλοδοξίας (ΕΣΡΜ)
* Οργανώσεις -Μέλη ΕΣΑμεΑ και Οργανώσεις Μέλη αυτών

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |